stanford-oval/wikipedia huggingface dataset:
רותי ברודו
ביוגרפיה > מסעדנות

ב-1984 נסעה לניו יורק יחד עם בעלה לטובת לימודיו, שם נחשפה למטבחים המגוונים בניו יורק, ובפרט מטבחי הביסטרו הפופולריים. ב-1994 שבו לישראל עם חלום לפתוח רשת של אספרסו ברים שמתמחה בקפה איכותי וארוחות צהריים. בנובמבר באותה שנה פתחו הזוג את מסעדתם הראשונה שנקראה "קופי בר", והיא מסעדה בסגנון ביסטרו וטרטוריה.
בדצמבר 2002 פתחו מסעדה נוספת בשם "בראסרי M&R" (משמעות ראשי התיבות "מתי ורותי"), בכיכר רבין בתל אביב. ייחודה המרכזי של הבראסרי היה פעילות בכל שעות היממה, היא הגישה מנות צרפתיות והתפריט היה כתוב בעברית ובצרפתית. לפני הפתיחה נסע צוות המסעדה ללימוד בסבב מסעדות בראסרי בפריז. העבודה על המסעדה החלה במהלך שנת 2000 בהשקעה של למעלה ממיליון דולר, אך במהלך העבודה עליה פרצה האינתיפאדה השנייה, שגרמה לעיכוב של שנה וחצי בפתיחת המסעדה. ברודו זוקפת את המצב הביטחוני ששרר במדינה בעת פתיחת המסעדה, בין היתר, להצלחתה, בכך שהיו מעט מסעדות חדשות שנפתחו באותה תקופה. ליד הבראסרי נפתח בית קפה וקונדיטוריה בשם "הבייקרי", שסיפק קינוחים ומאפים למסעדות ה"בראסרי" וה"קופי בר", אך גם מתנהלת כמסעדה זעירה עצמאית. על פי הערכות, המחזור החודשי בנכסים אלו היה כ-5 מיליון שקלים בחודש.
ב-2008 פתחו הזוג בהשקעה של 2.5 מיליון דולרים את "הוטל מונטיפיורי", שהוא מלון בוטיק בן שתי קומות ו-12 חדרים המצוי בבניין לשימור. בלובי בקומת הקרקע פועלת מסעדת "מונטיפיורי 36". במסעדה 100 מקומות ישיבה, ותפריטה מורכב ממנות צרפתיות קלאסיות ולצדן מנות מהמטבח הווייטנאמי.
הזוג פתח גם את הבר "רוטשילד 12" ובסמוך לו את "קפה 12". בפברואר 2012 פתחו את "דליקטסן", מעדנייה ברחוב יהודה הלוי בתל אביב. מאז 2012 פתחו 4 סניפי "דליקטסן" נוספים ברחבי תל אביב.
בנוסף, עיצבו יחד את "קפה אלברט", שנפתח בקניון רמת אביב בדצמבר 2012, והכתיבו את תפריטו.
ב-2009 בחר המגזין "על השולחן" בזוג ברודו כמסעדני השנה.
ב-2019 נבחרה ברודו כמסעדנית השנה על ידי מגזין Time Out תל אביב.
ביולי 2020, עקב התפרצות נגיף הקורונה בישראל, הודיעה ברודו על סגירת מסעדת הבראסרי, זאת משום שמרבית מעובדיה נדרשו להיכנס לבידוד עקב חשש להידבקות בנגיף. ברודו טענה כי בשל הקושי לקיים את המסעדה בתנאים אלה הם נאלצים לסגור.
ביוגרפיה > בטלוויזיה

ב-2018 החלה רותי ברודו להשתתף כשופטת בתוכנית "MKR המטבח המנצח" בערוץ קשת 12 לצידו של השף חיים כהן. בעקבות דמות הבוסית הקשוחה שאליה לוהקה, אך גם בזכות צורת הדיבור והשיפוט הכן והמקצועי שבהם נקטה, ברודו נתפסת כחריגה יחסית בתור שופטת בתוכניות ריאלטי בישול ישראליות. השתתפותה בתוכנית היוותה פריצתה לתודעה התקשורתית הרחבה בישראל.
ב-2020, במקביל לשידור העונה השנייה של תוכנית הבישול "MKR המטבח המנצח", השתתפה בקמפיין פרסומי של חברת תנובה.
בשנת 2021 השתתפה בסדרת הדוקו-ריאליטי "יס מן".
ב-2022 הצטרפה לצוות שופטי תוכנית הבישול "מאסטר שף" החל מהעונה העשירית בערוץ קשת 12.
ביוגרפיה > חיים אישיים

ברודו גדלה בבית דתי, ובמשך שנים רבות מחייה שמרה על כשרות. עם השנים החלה מתעסקת במטבחים מגוונים ועשירים יותר, והתרחקה במודע מחינוך הוריה. ברודו מתגוררת בתל אביב.
במהלך שירותה הצבאי פגשה את מתי ברודו, עימו התחתנה. הזוג בחר שלא להביא ילדים לעולם, אלא להשקיע את מרצם בעסקים. ב-2007 נפרדה מבעלה מתי אך השניים מעולם לא התגרשו. מאז הפרידה מבעלה, ולמעשה מאז 2008 מנהלת מערכת יחסים עם גיא פולק, מנהל ושף בקבוצת המסעדות שבבעלותה. השניים נפגשו כשברודו שכרה את פולק כשף הראשי של מסעדת קופי בר ב-2003.
רותי חלתה פעמיים במחלת הסרטן, פעם ראשונה ב-2017, אז התגלה לה סרטן הגרון עקב עישון סיגריות, אשר לא דרש טיפולים משמעותיים. בפעם השנייה חלתה בסרטן המעי הגס במהלך הצילומים לעונה הראשונה של "MKR המטבח המנצח" ב-2018, במסגרתו נאלצה לעבור טיפול כימותרפיה.
לקריאה נוספת

"הוטל מונטיפיורי, בראסרי וקופי-בר"; בתוך: חיליק גורפינקל, מסע קולינרי: מדריך מפה לטיולי אוכל, תל אביב, 2009, עמ' 144.
"מלון מונטיפיורי" (עמ' 38), דליקטסן (עמ' 75); בתוך: ליאת תימור, רק דברים טובים, הוצאת musthave, ‏2013.
נתן דונביץ', מקיוסק גזוז עד מסעדת שף - מאה שנות אוכל בתל אביב, הוצאת אחוזת בית, 2012; עמ' 451 (רותי ומתי ברודו), בראסרי, דליקטסן והוטל מונטיפיורי (עמ' 452).
הערות שוליים

↑  עמוד 64 במוסף "7ימים" של ידיעות אחרונות, 10 בספטמבר 2021
↑  דסק קשת 12, ‏המאסטרית החדשה - רותי ברודו, באתר ‏מאקו‏, 4 באוגוסט 2022
↑  שרון בן-דוד, ‏רותי ברודו: "אם מאבק המסעדנים לא יצליח אפרוש מהתחום", באתר "Time Out ישראל", 19 בדצמבר 2018
↑  חגית אברון, ‏ביג מאמא: "גלובס" מלווה את רותי ברודו ביום שגרתי של עשייה, באתר גלובס, 3 במרץ 2011
1 2 3 4   רז שכניק, אשת הברזל, באתר "ידיעות אחרונות", 16 באוקטובר 2018
1 2  MKR המטבח המנצח, עונה שנייה, פרק 13.
1 2 3  אלון הדר, נשב על המרפסת, באתר הארץ, 22 ביולי 2005
1 2  איילת טריאסט, ילד פלא קולינארי, rest.co.il‏ 11 בפברואר 2007
1 2 3  גלי וולוצקי, בוטיק מונטיפיורי: רותי ומתי ברודו עולים כיתה, באתר כלכליסט, 15 ביוני 2008
↑  נכון ל-2018, המסעדה נקראת "הרצל 16"
↑  שרון בן-דוד, ‏רותי ברודו, מסעדנית השנה 2019, בעיקר מודאגת, באתר "Time Out ישראל", 31 בדצמבר 2019
↑  תיקי גולן, הבראסרי נסגרת בעקבות איכון מהשב"כ וכניסה של העובדים לבידוד, באתר ynet, 15 ביולי 2020
1 2  שיר זיו, "אם יחזור לי הסרטן לא אעשה שוב כימו, גם אם אמות", באתר ישראל היום, 11 ביוני 2020
↑  עטרה בילר, גבינות קולקשן של תנובה עם רותי ברודו, באתר ״מנהלי שיווק מצייצים״, 12 במאי 2020
↑  עדן סלוצקי, ‏רותי ברודו מצטרפת לשופטי "מאסטר שף", באתר ‏מאקו‏, 20 במאי 2021
1 2  עמית אהרנסון, רותי ומתי ברודו מערבבים עסקים, משפחה והנאה. וזה יוצא טעים, באתר חדשות 13, 26 בינואר 2018
↑  רז שכניק, רותי ברודו: "גיליתי שאני חולה בסרטן במהלך הצילומים", באתר ynet, 19 באוקטובר 2018
דרגה (אלגברה ליניארית)

ערך זה עוסק בדרגה בהקשר של אלגברה ליניארית. אם התכוונתם למשמעות אחרת, ראו .
באלגברה ליניארית, דרגת העמודות  \ \rho _{C}(A) של מטריצה  A מוגדרת להיות ממד מרחב העמודות שלה, כלומר, המספר המקסימלי של וקטורי עמודה בלתי תלויים ליניארית מבין עמודות המטריצה. באופן דומה, דרגת השורות  \ \rho _{R}(A) של  \ A היא ממד מרחב השורות שלה. דרגת העמודות שווה תמיד לדרגת השורות של המטריצה, ולכן מקובל לקרוא לערך המשותף שלהן דרגת המטריצה  \ A ולסמנו  \ {\mbox{rank}}\left(A\right).
הדרגה של מטריצה  m\times n היא לכל היותר  \min(m,n)\,\!. מטריצה שדרגתה שווה לערך זה נקראת מטריצה מדרגה מלאה. מטריצה שדרגתה נמוכה יותר נקראת מטריצה מדרגה חסרה.
דרך פשוטה למצוא דרגה של מטריצה היא לדרג אותה לצורה הקנונית שלה ואז לספור את כל השורות שהן לא שורות אפסים. שיטה זו עובדת כיוון שפעולות שורה לא משפיעות על המרחב הנפרש של השורות (span) ולכן אחרי דירוג נוכל לראות בדיוק כמה שורות בלתי תלויות ליניארית זו בזו, זה ייתן את מימד מרחב השורות שזהו כמובן הדרגה של המטריצה.
כיוון שממד מרחב הפתרונות של מערכת משוואות ליניאריות קשור באופן ישיר בדרגה של המטריצה המייצגת אותה, ניתן להבין אינטואיטיבית את מושג הדרגה כמדד ל-"חוסר הניוון" של המערכת.
הוכחה שדרגת העמודות שווה לדרגת השורות

העובדה שדרגת העמודות ודרגת השורות של כל מטריצה הן שוות מהווה חלק חשוב של המשפט היסודי של האלגברה הליניארית. להלן מוצגת הוכחה לטענה זו, התקפה מעל כל שדה.
תהי  A מטריצה מסדר  m\times n (עם  m שורות ו- n עמודות). תהי  r דרגת העמודות של  A ויהיו הווקטורים  c_{1},\ldots ,c_{r} בסיס כל שהוא למרחב העמודות של  A. נפעיל Rank factorization על המטריצה  A: נייצג את וקטורי הבסיס למרחב העמודות של  A בצורה סכמטית כמטריצה  C מסדר  m\times r. כל עמודה של  A ניתנת להצגה כצירוף ליניארי של  r העמודות של  C. פירוש הדבר הוא שקיימת מטריצה  R מסדר  r\times n כך ש-  A=CR. בשפה של העתקות ליניאריות, הצגנו את ההעתקה הליניארית מ- \mathbb {R} ^{n} ל- \mathbb {R} ^{m} (המיוצגת על ידי  A) כהרכבה של העתקה מ- \mathbb {R} ^{n} ל- \mathbb {R} ^{r} עם העתקה מ- \mathbb {R} ^{r} ל- \mathbb {R} ^{m}. המטריצה  R היא המטריצה שבה העמודה ה-  i נוצרת מהמקדמים שמייצגים את העמודה ה-  i של  A כצירוף ליניארי של  r העמודות של  C. כעת, כל שורה  j של  A ניתנת להצגה כצירוף ליניארי של  r השורות של  R, עם מקדמים ששווים למקדמי השורה ה-  j של  C. לפיכך, השורות של  R פורשות את מרחב השורות של  A, ולפי למת ההחלפה של שטייניץ, דרגת השורות של  A לא יכולה לעלות על  r. זה מוכיח שדרגת השורות של  A קטנה או שווה לדרגת העמודות. את תוצאה זו ניתן ליישם לכל מטריצה, כך שנפעיל אותה על המטריצה המשוחלפת של  A. כיוון שדרגת השורות של המטריצה המשוחלפת של  A שווה לדרגת העמודות של  A ודרגת העמודות של המטריצה המשוחלפת של  A שווה לדרגת השורות של  A, ניתן להקיש גם את האי-שוויון ההפוך ומשניהם יחד את השוויון של דרגת השורות ודרגת העמודות של  A.
משפטים הקשורים לדרגה

במטריצה ריבועית מסדר n\times n :
דרגת המטריצה קטנה מ- \ n אם ורק אם הדטרמיננטה שווה לאפס.
דרגת המטריצה שווה ל- \ n אם ורק אם המטריצה היא מטריצה רגולרית (הפיכה).
הרכבה של מטריצה מסדר  n\times m ומטריצה הפיכה ריבועית  n\times n, לא משנה את דרגת המטריצה.
למערכת משוואות ליניאריות קיים פתרון, אם ורק אם דרגת מטריצת המקדמים שלה שווה לדרגת מטריצת המקדמים המצומצמת שלה.
יהי  \ P מרחב הפתרונות של מערכת משוואות ליניאריות הומוגנית A ב- \ n משתנים, אז  \ {\mbox{rank}}\left(A\right)=n-\dim \left(P\right) (משפט זה ידוע כ"משפט הדרגה")
אם  V ו- W הם מרחבים וקטוריים מעל שדה  \mathbb {F}  ו- T:V\to W היא העתקה ליניארית, מגדירים את הדרגה של  T להיות הממד של התמונה שלה:  {\mbox{rank}}\left(T\right)=\dim {\mbox{Im}}\left(T\right). אם  V ו- W הם מרחבים וקטוריים סוף-ממדיים ו- A היא המטריצה המייצגת של  T ביחס לבחירה כלשהי של בסיסים על  V ו- W, אז מתקיים  {\mbox{rank}}\left(T\right)={\mbox{rank}}\left(A\right), ללא תלות בבסיסים שנבחרו. לכן במקרה הסוף-ממדי, דרגה של מטריצה ודרגה של העתקה ליניארית הם מושגים שקולים.
אי שוויון סילבסטר: אם  A מטריצה מסדר  m\times n ו- B מטריצה מסדר  n\times k אז:
כאשר שוויון מתקבל רק אם הגרעין של  A מוכל כולו בתמונה של  B.
בהינתן  A ו- B שתי מטריצות מאותו סדר, אז
אם  A מטריצה מסדר  m\times n ו- B מטריצה מסדר  n\times k אז  \min \left\{\operatorname {rank} \left(A\right),\operatorname {rank} \left(B\right)\right\}\geq \operatorname {rank} \left(AB\right).
לכל מטריצה  A מעל המספרים הממשיים מתקיים שוויון בין הדרגה שלה לזו של הגרמיאן המתאים לה:
הדרגה של מטריצה   A היא מספר הערכים הסינגולריים השונים מאפס בפירוק לערכים סינגולריים (SVD) שלה.
הערות שוליים

| נושאים באלגברה ליניארית |
| --- | --- | --- |
| מושגי יסוד | שדה • מרחב וקטורי • משוואה ליניארית • מערכת משוואות ליניאריות • העתקה ליניארית • מטריצה |  |
| וקטורים | סקלר • כפל בסקלר • צירוף ליניארי • תלות ליניארית • קבוצה פורשֹת • בסיס • וקטור קואורדינטות • ממד |  |
| מטריצות | כפל מטריצות • שחלוף • דטרמיננטה • דירוג מטריצות • דרגה • עקבה • מטריצה מצורפת • מטריצת מעבר • מטריצה משולשית • דמיון מטריצות • ערך עצמי • פולינום אופייני • לכסון מטריצות • צורת ז'ורדן |  |
| העתקות | העתקה ליניארית • קואורדינטות • מטריצה מייצגת • גרעין • אנדומורפיזם • איזומורפיזם • העתקה אפינית • העתקה פרויקטיבית |  |
| מרחבי מכפלה פנימית | מכפלה סקלרית • מכפלה וקטורית  • אורתוגונליות  •  מטריצה סימטרית • אופרטור הרמיטי • אופרטור אוניטרי • טרנספורמציה נורמלית • נורמה • מטריקה |  |
| תבניות | תבנית ביליניארית • תבנית סימטרית •  תבנית הרמיטית • תבנית סימפלקטית • חפיפת מטריצות • משפט סילבסטר • תבנית מולטי-ליניארית אנטי-סימטרית • אוריינטציה • צפיפות • טנזור |  |
ערער

ערך זה עוסק בעץ ממשפחת הברושיים. אם התכוונתם לנחל ברמת הגולן, ראו .
| ערער |
| --- | --- |
 ערער בפארק בוורשה
מיון מדעי
ממלכה:: צומח
מערכה:: מחטנאים
מחלקה:: מחטניים
סדרה:: מחטיים
משפחה:: ברושיים
סוג:: ערער
שם מדעי
 Juniperus ‏לינאוס, 1753

העַרְעָר (שם מדעי: Juniperus) הוא סוג של עץ הנמנה עם משפחת הברושיים. הערער נפוץ בעיקר בחצי הכדור הצפוני ומסוגל לשרוד באזורים צחיחים או על הרים גבוהים. עליו לרוב מחטניים, אך קיימים מינים בעלי עלים דמויי קשקשים גלדניים. רובם של מיני הערערים הם דו-ביתיים, כלומר זקוקים לשני עצים כדי שתתרחש הפריה, היות שכל צמח הוא או זכר או נקבה, אך לעיתים נדירות ישנם גם ערערים חד-ביתיים. קצב צמיחת הערערים איטי מאוד.
מינים

הסוג ערער מונה כ-60 מינים הכוללים ביניהם:
ערער מצוי (Juniperus communis) - הערער המצוי הוא מין הערער הנפוץ ביותר באירופה, צפון אמריקה וצפון אסיה. עליו הם דמויי מחטים וגדלים בדורים (מספר עלים בצמח הערוכים סביב מפרק אחד) סביב לענפים. אינו מצוי בישראל.
ערער וירג'יניה (Juniperus virginiana) - מתייחד בכך שעליו הצעירים הם דמויי מחט ועליו הבוגרים קשקשיים, פירותיו הם אצטרובלים שצבעם כחול. משמש להפקת שמן ארזים, ממנו טופחו זנים רבים של ערערים הנפוצים בגינון כעצי ושיחי נוי. אינו מצוי בישראל.
ערער סבינה (אנ') או: ערער סבין (אנ') הוא זן של ערער שמקורו בהרי מרכז ודרום אירופה ומערב ומרכז אסיה, מספרד ועד מזרח סיביר, הגדל בדרך כלל בגבהים של 3,000-1,000 1,000-3,300 מטר מעל פני הים. מאז 2011 הזן נכלל ברשימה האדומה של IUCN. אינו מצוי בישראל. אליעזר בן יהודה כתב כי אגוזי סבינה (Juniperus sabina) שימשו להזעה ושמו במקורות העבריים של ימי הביניים הוא אַבְהָל.
ערער ארזי (Juniperus oxycedrus) - מין זה עשוי להופיע כשיח או כעץ, הוא אינו משיר את עליו בשלכת והוא דו ביתי. ניכר באמצעות החוטים הלבנים הדקיקים שעל חלקו העליון של העלה, פרי הערער הוא אצטרובל עגול שנעשה אדום עם הבשלתו. נקרא באנגלית juniper ומשמש כתבלין בצרפת. פירותיו משמשים לתיבול ג'ין (המשקה האלכוהולי), ואחראים לטעם האופייני שלו. בישראל גדל רק בהרי מירון, על מסלע של גיר קשה וחוואר.
ערער גלעיני (Juniperus drupacea) - עץ מחטני המגיע לגובה 8–12 מטרים, חד ביתי ומואבק רוח. פירותיו זקוקים לשנה וחצי(!) להבשיל עד שמגיעים לצבע כחלחל שעווני. גדל בישראל רק בשטח החרמון מעל לרום של 1300 מ'.
ערער ברושי (Juniperus excelsa) - מין זה הוא מחטני וירוק עד. צורתו החיצונית היא בעלת מבנה של פירמידה, העלים שלו קשקשיים ומסודרים בזוגות. הערער הרם גדל בישראל רק בחרמון ומגיע לגובה של כ-30 מטר.
כל מיני הערער בישראל הם ערכי טבע מוגנים על פי חוק.
שימושיו

רפואה עממית: לצמח נודעו סגולות רפואיות רבות בזמן העתיק בחלק מן התרבויות הקדומות ייחסו לעלי העץ סגולות על טבעיות שמסייעות להרחיק רוחות רעות והשתמשו בחלקים ממנו בטקסי כישוף שבוצעו על ידי כוהני הדת.
בנין ונגרות: הערער מועדף כעץ לרהיטים ולבניין, עקב עצתו החזקה ודרך גדילת הגזע - ישר יחסית.
נוי: מערער וירג'יניה פותחו זנים רבים מאוד של עצי ושיחי נוי.
קוסמטיקה: ממינים שונים של ערערים מיצרים סוגים שונים של חומרים קוסמטיים וארומטיים.
בישול: מהערער הארזי מפיקים ג'ין הולנדי, משקה אלכוהולי. זרעיו של הערער משמשים לתיבול (צלי בקר לדוגמה).
הערער בתנ"ך

הערער בתנ"ך מוזכר כעץ הגדל במקומות צחיחים ויבשים, שאף עץ אחר אינו יכול לגדול שם, לכן אין שורשיו מרובים ובנקל ייעקר כליל, בזאת הוא מסמל את הרשעים: "וְהָיָה כְּעַרְעָר בָּעֲרָבָה, וְלֹא יִרְאֶה כִּי-יָבוֹא טוֹב; וְשָׁכַן חֲרֵרִים בַּמִּדְבָּר, אֶרֶץ מְלֵחָה וְלֹא תֵשֵׁב" (ירמיה, י"ז, ו', וראו גם מסכת אבות, פרק ג', משנה י"ז, שם לפי חלק מהפירושים הכוונה היא שלא יקבל שכר מצוותיו אף אם עשה). מאידך, מצינו גם שערער הוא לשון זעקה, שזועק עם ישראל בתפילה בהיותו בגלות. מכל מקום, נראה שהכוונה בתנ"ך היא לעץ הגדל במקומות צחיחים שלא יוכל לשרוד. אחרים מזהים את הערער המקראי עם אחד ממיני האשל, בגלל הזכרת ארץ מלחה בתקבולת. אחרים מפרשים ערער במובן ההפוך, דהיינו כביטוי לעץ שאינו גדל במדבר, אלא יבש, מת ערירי, בלא בנים. פירוש המתיישב יפה עם התיאור המנוגד של דימוי האדם הבוטח בה' לעץ השתול על פלגי מים, בפסוקים הבאים: "בָּרוּךְ הַגֶּבֶר, אֲשֶׁר יִבְטַח בַּיהוָה; וְהָיָה יְהוָה, מִבְטַחוֹ. ח וְהָיָה כְּעֵץ שָׁתוּל עַל-מַיִם, וְעַל-יוּבַל יְשַׁלַּח שָׁרָשָׁיו, וְלֹא ירא (יִרְאֶה) כִּי-יָבֹא חֹם, וְהָיָה עָלֵהוּ רַעֲנָן; וּבִשְׁנַת בַּצֹּרֶת לֹא יִדְאָג, וְלֹא יָמִישׁ מֵעֲשׂוֹת פֶּרִי."
יש המזהים כל מקום בתנ"ך שבו כתוב "ארז" כביטוי לעצים מחטניים, הגדלים במקומות הרריים ומשמשים כחומר גלם לעץ, וממילא כוללים כנראה גם את הערער.
כמו כן, הערער מופיע בתהילים ק"ב, המתאר את תפילת העני. פָּ֭נָה אֶל-תְּפִלַּ֣ת הָעַרְעָ֑ר וְלֹֽא-בָ֝זָ֗ה אֶת-תְּפִלָּתָֽם. בפסוק זה הערער מופיע בהקבלה לעני, המתפלל לאלוהיו ונענה.
ערער ברושי בחצי האי קרים
ערער מצוי בגרמניה
ערער ארזי
ערער גלעיני בחרמון
ראו גם

הר מירון
ערער ארזי
ערער גלעיני
ערער ברושי
ג'ין
לקריאה נוספת

האנציקלופדיה של החי והצומח בארץ ישראל, ערך על הצומח בחרמון.
הערות שוליים

↑  Farjon, A., Savin Juniper, iucnredlist, ‏2013
↑  הערך "אַבְהַל" במילון בן יהודה באתר פרויקט בן יהודה
↑  אכרזת גנים לאומיים, שמורות טבע, אתרים לאומיים ואתרי הנצחה (ערכי טבע מוגנים), ה'תשס"ה-2005, ק"ת 6369, ה'תשס"ה, 15 בפברואר 2005 (תוקן ב־17 בדצמבר 2019), בספר החוקים הפתוח
↑  Sally a Butler, Mesipotamian Conceptions of Dreams and Dream Rituals, Munster, p. 492, 1998
↑  מסכת אבות, פרק ג', משנה י"ז, פירוש תפארת ישראל, ד"ה "ולא יראה כי יבא טוב"
↑  יוסי שפיינר וישראל רוזנסון מקורות על מקומות. מורשת ישראל בשדה. ירושלים. תשס"ג. עמ' 38
↑  ספר ירמיה מפורש בידי מנחם בולה, "דעת מקרא", הוצאת מוסד הרב קוק, ירושלים, 1983
| --- | --- |
בקרת זהויות :  NLI: 987007536261205171  GND: 4136387-5  LCCN: sh85071044  NKC: ph516981
גיא צור

| --- | --- |

גיא צור, 2008
 לידה:  25 בספטמבר 1962 (בן 62) גבעתיים, ישראל
 מדינה:  ישראל 
 השתייכות:   צבא הגנה לישראל
 תקופת הפעילות:  1981–2016 (כ־35 שנים)
 דרגה:    אלוף
 תפקידים בשירות
 מפקד גדוד 53  מפקד חטיבת הראל  מפקד חטיבה 401  מפקד חטיבה 460  מפקד עוצבת הפלדה  מפקד מל"י  מפקד עוצבת סיני  ראש חטיבת התכנון  מפקד זרוע היבשה
 פעולות ומבצעים
   מבצע שלום הגליל    המערכה ברצועת הביטחון  האינתיפאדה הראשונה  האינתיפאדה השנייה    מלחמת לבנון השנייה  מבצע עופרת יצוקה  מבצע עמוד ענן  מבצע שובו אחים   מבצע צוק איתן
 
גיא צור (נולד ב-25 בספטמבר 1962) הוא אלוף במילואים בצה"ל. כיהן כמפקד זרוע היבשה, מפקד חטיבה 401, כמפקד עוצבת הפלדה, כמפקד המרכז הלאומי לאימונים ביבשה וכמפקד עוצבת סיני.
ביוגרפיה

צור נולד בגבעתיים, גדל והתחנך ברמת אפעל. לאחר לימודיו התגייס לחיל השריון ושירת בחטיבה 188. בשריון עבר צור הכשרה כלוחם וקורס מפקדי טנקים. בהמשך השלים קורס קצינים ושימש כמפקד מחלקת טנקים ולחם במלחמת לבנון הראשונה. בין השאר היה מפקד פלוגה ומפקד גדוד 53 בתקופת הלחימה בדרום לבנון. ב-1994 מונה לקצין אג"ם של עוצבת געש ואחר כך יצא ללימודים באנגליה בבית הספר המלכותי ללימודי ביטחון. לאחר חזרתו מונה לראש מחלקת תורת חיל השריון ולמפקד חטיבה 10, חטיבת מילואים. בשנת 2000 מונה למפקד חטיבה 401, חטיבת שריון סדירה והוביל אותה במהלך מבצע חומת מגן. ב-2002 מונה למפקד חטיבה 460, חטיבת ההכשרות של חיל השריון.
באוגוסט 2003 קודם לדרגת תת-אלוף והתמנה לראש מטה פיקוד הדרום, במסגרת זו עסק בתכנון וביצוע תוכנית ההתנתקות. ביוני 2022, בראיון לאמיר אורן בפודקאסט "אפרכסת", טען כי למעט פינוי היישוב כפר דרום, פינוי שאר יישובי הגוש היה "הצגה לגמרי... הפקה שלנו עם היישובים", וכי אופי היציאה מן היישובים תואם מראש. בתגובה טען "ועד מתיישבי גוש קטיף" כי צור משקר, וכי ראשי היישובים דחו בזמן אמת על הסף את נסיונותיו לסכם דבר על אופי הפינוי.
בנובמבר 2005 מונה למפקד עוצבת הפלדה. האוגדה תחת פיקודו לחמה במלחמת לבנון השנייה, וקיבלה אחריות על הגזרה המזרחית של דרום לבנון. תחקירים של הצבא שנערכו לאחר המלחמה מתחו ביקורת חריפה על תפקודה בקרבות המרכזיים וועדת וינוגרד קבעה שהאוגדה לא השלימה את משימותיה במתקפה הקרקעית שערכה במבצע שינוי כיוון 11 (הרחבת הפעולה הקרקעית של צה"ל לפני כניסתה לתוקף של הפסקת האש). לימים אמר על התפקוד במלחמת לבנון השנייה: "אם היו אומרים לנו אז ב-2006, 'תגיעו לצידון ושיהיה נקי עד צידון', היינו עושים את זה בהרבה פחות ימים ממה שנכנסנו ויצאנו ונכנסנו ויצאנו, וזה הכל בגלל התכליות שמגדירים מלמעלה."
לאחר המלחמה ביקש הרמטכ"ל, דן חלוץ למנות אותו למפקד המרכז הלאומי לאימונים ביבשה, אך בעקבות התנגדות שר הביטחון, עמיר פרץ, נקבע שהוא ימונה לראש החטיבה האסטרטגית באגף התכנון של המטה הכללי. לאחר מספר חודשים, מונה על ידי הרמטכ"ל הנכנס גבי אשכנזי למפקד המרכז הלאומי לאימונים ביבשה ובמקביל למפקד עוצבת סיני. בנובמבר 2009 הוא העביר את הפיקוד לאבי אשכנזי.
צור כיהן כמפקד המרכז לאימון מפקדות בזרוע היבשה וב-2011 מונה לראש חטיבת התכנון באג"ת. בשנת 2012 התמודד במקביל לאייל זמיר על תפקיד המזכיר הצבאי של ראש הממשלה בנימין נתניהו. ביוני 2022, בראיון לאמיר אורן בפודקאסט "אפרכסת", טען צור כי מלבד נתניהו עצמו, ראיינה אותו גם אשת ראש הממשלה שרה נתניהו, אשר מנעה את מינויו.
בפברואר 2013 הועלה לדרגת אלוף, ומונה למפקד זרוע היבשה, ושירת בתפקיד עד אוגוסט 2016.
בפברואר 2019 הצביע צור על מעגל קסמים שבו הדרג המדיני לא מאמין ביכולות של צבא היבשה כי הוא אינו מאמין ביכולותיו ובעקבות זאת צבא היבשה פחות מאמין ביכולותיו ולכן הוא פחות מופעל או מופעל באיחור. צור טען שבגלל איום הרקטות יש חשיבות להפעלה מהירה של צבא היבשה וקרא לדרג המחליט לוודא שצבא היבשה בכשירות גבוהה ולהשקיע בה את המשאבים הנכונים כדי שלא יהסס להשתמש בו בעת הצורך.
אחרי הפרישה מכהן כמנכ"ל חברת התובלה געש מקבוצת תעבורה וכיו"ר הוועד המנהל של עמותת בית לכל ילד.
ביוגרפיה > חיים אישיים

צור נשוי ואב לשלושה ילדים, בעל תואר ראשון בהנדסת מכונות ותואר שני במנהל עסקים, מתגורר בהרצליה.
לקריאה נוספת

עמוס הראל ואבי יששכרוף, קורי עכביש, תל אביב: ידיעות אחרונות, 2008, מסת"ב 9654824310
עפר שלח ויואב לימור, שבויים בלבנון: האמת על מלחמת לבנון השנייה, תל אביב: ידיעות אחרונות, 2007, מסת"ב 9654824086
מכתביו
'יבשה באופק' – גיבוש תפיסת תמרון יבשתי, בין הקטבים ‏6, ינואר 2016, עמודים 89–113
הערות שוליים

↑  יואב זיתון, חשיפת ביקורת האלופים: "אין 'מטרות תסכול' בחיל האוויר", באתר ynet, 3 בפברואר 2019.
↑  יהונתן גוטליב, האלוף (במיל') גיא צור: "פינוי גוש קטיף זו הפקה שלנו עם היישובים", באתר ערוץ 7, 26 ביוני 2022
↑  יהונתן גוטליב, ועד מתיישבי גוש קטיף עונה לאלוף גיא צור: "גיא צור משקר", באתר ערוץ 7, 27 ביוני 2022
↑  גל פרל פינקל, ‏"כשנלחמים, צריך לעשות את זה היטב", באתר דבר העובדים בארץ ישראל, 4 באפריל 2019
↑  עמוס הראל, ביקורת חריפה במטכ"ל על תפקוד עוצבת הפלדה בלבנון, באתר הארץ, 26 בספטמבר 2006
↑  עמוס הראל, הכישלון מחלחל, באתר הארץ, 5 באוקטובר 2006
↑  הדו"ח הסופי של ועדת וינוגרד, עמ' 319, עמ' 383
↑  מתי נדע שחמאס הושמד וכמה זמן זה ייקח? מפקד זרוע היבשה לשעבר מסביר, באתר מעריב אונליין, 1 בנובמבר 2023
↑  עמוס הראל, מפקד אוגדה שספג ביקורת קשה במלחמה יפקד על בסיס צאלים, באתר הארץ, 12 ביוני 2007
↑  איתמר שגב, מפקד מל"י החדש: תא"ל אבי אשכנזי, 26 בנובמבר 2009, אתר זרוע היבשה (הקישור אינו פעיל, 23.3.2020)
↑  מוריה בן-יוסף, הרמטכ"ל שהתפטר, האלוף שהמשיך הלאה והקמ"ן שהתאבד, "ישראל דיפנס", 11 ביולי 2011 (הקישור אינו פעיל, 23.3.2020)
↑  יהונתן גוטליב, האלוף במילואים גיא צור: שרה נתניהו ראיינה אותי לתפקיד מזכיר צבאי, באתר ערוץ 7, 26 ביוני 2022
↑  מערכת ערוץ 7, תא"ל גיא צור הועלה לדרגת אלוף - ימונה למפקד מז"י, באתר ערוץ 7, 21 בפברואר 2013
↑  מערכת אתר צה"ל, אלוף גיא צור נכנס לתפקידו כמפקד זרוע היבשה, באתר צה"ל (דרך ארכיון האינטרנט), 21 בפברואר 2013
↑  יואב זיתון, חשיפת ביקורת האלופים: "אין 'מטרות תסכול' בחיל האוויר", באתר ynet, 3 בפברואר 2019
↑  דניאל שמיל, ‏מנכ"ל בזן לשעבר מתמודד על תפקיד מנכ"ל הרכבת, באתר גלובס, 12 במארס 2019
↑  פרופיל יו"ר הוועד המנהל של העמותה, באתר עמותת בית לכל ילד
עמוס הכהן

| --- | --- |

אפריל 2016, מח"ט הנח"ל עמוס הכהן בערב מורשת מלחמת לבנון השנייה לסגל החטיבה באתר אנדרטת חללי הנח"ל בפרדס-חנה-כרכור
 לידה:  15 באפריל 1974 (בן 50) ירושלים, ישראל
 מדינה:  ישראל 
 השכלה:  האוניברסיטה העברית בירושלים 
 השתייכות:   צבא הגנה לישראל
 תקופת הפעילות:  1992–2017 (כ־25 שנים)
 דרגה:    אלוף-משנה
 תפקידים בשירות
 סגן מפקד גדס"ר צנחנים  סגן מפקד יחידת מגלן  מפקד גדס"ר נח"ל  ראש לשכת הרמטכ"ל  נספח צה"ל במארינס  מפקד החטיבה הדרומית ברצועת עזה  מפקד מגמת יבשה במכללה הבין-זרועית לפיקוד ולמטה  מפקד חטיבת הנח"ל
 פעולות ומבצעים
   המערכה ברצועת הביטחון  האינתיפאדה השנייה   מלחמת לבנון השנייה  מבצע עופרת יצוקה  מבצע עמוד ענן   מבצע צוק איתן
 
עמוס הכהן (נולד ב-15 באפריל 1974) הוא קצין צה"ל בדרגת אלוף-משנה במילואים. שימש מפקד חטיבת הנח"ל, מפקד מגמת יבשה במכללה הבין-זרועית לפיקוד ולמטה, מפקד החטיבה הדרומית ברצועת עזה, נציג צה"ל במארינס, ראש לשכת הרמטכ"ל ומפקד גדס"ר נח"ל.
שירות צבאי

הכהן נולד וגדל בירושלים, בוגר בהצטיינות של הפנימייה הצבאית לפיקוד "אור עציון". התגייס לצה"ל בשנת 1992, והתנדב לסיירת מטכ"ל. לאחר טירונות צנחנים עבר מסלול הכשרה כלוחם ביחידה. לאחר סיום המסלול שירת כשנה בפלגה מבצעית ביחידה. בהמשך השלים קורס קציני חי"ר. בסיום הקורס שב ליחידה ומילא בה מספר תפקידי פיקוד. לאחר שש שנות שירות עבר ליחידת מגלן ומונה למפקד פלגת ההכשרות. בהמשך מונה למפקד פלגת לוחמים ביחידה, והוביל אותה בלחימה ברצועת הביטחון בלבנון.
לאחר השלמת תואר ראשון באוניברסיטה העברית בירושלים, שימש כסגן מפקד גדס"ר צנחנים. לאחר מכן מונה לסגן מפקד יחידת מגלן, ושימש בתפקיד בין היתר במלחמת לבנון השנייה. במהלך המלחמה פיקד על מספר מבצעים מיוחדים בעומק לבנון, ובהם מבצע נערי החוף, שהביא לצמצום משמעותי של ירי הרקטות בגזרה המערבית תוך ימים ספורים. ביממה האחרונה של המלחמה נפצע באורח בינוני-קשה ופונה לטיפול ולשיקום רפואי מתמשך.
לאחר סיום לימודיו בפו"ם, הועלה לדרגת סא"ל ומונה למפקד גדס"ר נח"ל בין השנים 2007–2009. בהמשך שימש כראש לשכת הרמטכ"ל, גבי אשכנזי, ובני גנץ בין השנים 2009 - 2011. עם סיום תפקידו מונה לנספח צה"ל במארינס, ושימש בתפקיד בין השנים 2011–2012.
ב-14 באוקטובר 2012 הועלה לדרגת אל"ם ומונה למפקד החטיבה הדרומית ברצועת עזה, ופיקד על החטיבה בין היתר במבצע עמוד ענן ובמבצע צוק איתן, במהלכו פיקד בין היתר על סיכול מספר פיגועי מנהרות התקפיות לשטח ישראל וביניהן השמדת מנהרת לחימה ממנה חדרו 13 מחבלים בסמוך לקיבוץ סופה. את תפקידו סיים ב-17 באוגוסט 2014, מעט לאחר מבצע צוק איתן. לאחר מכן שימש כמפקד מגמת יבשה במכללה הבין-זרועית לפיקוד ולמטה בין השנים 2014 - 2015. ב-28 במאי 2015 מונה למפקד חטיבת הנח"ל.
ב-29 בינואר 2017 ביקש לפרוש מצה"ל מסיבות אישיות, מפקד פיקוד הדרום, אייל זמיר, אישר את בקשתו, והכהן סיים את תפקידו, ופרש מצה"ל ב-2 במרץ באותה שנה.
לאחר שחרורו מונה ליו״ר גוש אדומים.
משפחה

הכהן נשוי לאסנת, עורכת דין ומגשרת, ואב לחמישה ילדים. ושמם חגי יאיר עדו אביגיל ותמר